
Text rozhodnutia
Súd: Krajský súd Bratislava Spisová značka: 20CoP/99/2014 Identifikačné číslo súdneho spisu: 1114221414 Dátum vydania rozhodnutia: 28. 08. 2014 Meno a priezvisko sudcu, VSÚ: JUDr. Ayše Pružinec - Erenová ECLI: ECLI:SK:KSBA:2014:1114221414.1 Uznesenie Krajský súd v Bratislave v právnej veci vyslovenia prípustnosti prevzatia umiestnenej: C. S., H.. XX. XX. XXXX, bytom Č. V.. Č.. XX, C., zastúpená: Mestská časť Bratislava - Staré Mesto, Vajanského nábrežie č. 3, Bratislava, do ústavu zdravotníckej starostlivosti: Univerzitná nemocnica Bratislava, Pažítková ul. č. 4, Bratislava, pracovisko Nemocnica Staré Mesto, Mickiewiczova ul. č. 13, Bratislava, psychiatrická klinika Lekárskej fakulty Univerzity Komenského a Univerzitnej nemocnice Bratislava, na odvolanie umiestnenej proti uzneseniu Okresného súdu Bratislava I zo dňa 24. júla 2014, č. k. 3Pu/138/2014 - 7, takto r o z h o d o l : Odvolací súd uznesenie súdu prvého stupňa z r u š u j e a konanie o vyslovenie prípustnosti prevzatia do ústavu zdravotníckej starostlivosti z a s t a v u j e . Žiaden z účastníkov n e m á p r á v o na náhradu trov odvolacieho konania. o d ô v o d n e n i e : Súd prvého stupňa napadnutým uznesením rozhodol, že k prevzatiu C. S., nar. XX. XX. XXXX, bytom Č. V.. Č.. XX, C. do ústavu zdravotníckej starostlivosti Univerzitná nemocnica Bratislava, Pažítková ul. č. 4, Bratislava, pracovisko Nemocnica Staré mesto, Mickiewiczova ul. č. 13, Bratislava, psychiatrická klinika Lekárskej fakulty Univerzity Komenského a Univerzitnej nemocnice Bratislava, ku ktorému došlo dňa 23. 07. 2014, má zákonné dôvody. Svoje rozhodnutie odôvodnil právne ust. § 81 ods. 1, § 191b ods. 1, 4, § 191a ods. 1 O. s. p., § 6 ods. 4, § 6 ods. 8 písm. d) a § 9 ods. 4 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov a vecne tým, že k prevzatiu a umiestneniu menovanej do ústavu a jej hospitalizácia dňa 23. 07. 2014 má zákonné dôvody, keďže hrozilo zhoršenie jej zdravotného stavu, nakoľko umiestnená trpí schizofréniou a k jej prevzatiu do ústavu došlo po tom, čo bola v domácom prostredí agresívna a verbálne sa vyhrážala rodičom, že im ublíži a pri výsluchu sama potvrdila, že mala doma konflikt a poškodila vonku stojace auto, a preto bolo potrebné ochrániť jej okolie pred jej agresívnym správaním. Proti tomuto uzneseniu podala umiestnená v zákonnej lehote odvolanie z dôvodu, že svojich rodičov, ani nikoho iného, nikdy verbálne ani fyzicky neatakovala a nevyhrážala sa im ublížením, nebola voči nikomu agresívna, čo ani jej rodičia netvrdili a muselo dôjsť k nedorozumeniu. Odvolací súd prejednal vec podľa § 212 ods. 2 písm. a) O. s. p. bez nariadenia pojednávania podľa § 214 ods. 2 O. s. p. a dospel k záveru, že v dôsledku zmeny rozhodujúcich právnych skutočností je potrebné napadnuté uznesenie zrušiť a konanie zastaviť. Z obsahu spisu vyplýva, že dňa 23. 07. 2014 o 13.31 hod. bola do Univerzitnej nemocnice Bratislava, Psychiatrická klinika UNB, pracovisko Nemocnica Staré Mesto, Mickiewiczova ul. č. 13 v Bratislave prijatá bez jej súhlasu C. S. na podnet jej matky, ktorá podľa vyjadrenia ošetrujúcej lekárky Z.. Z. C. bola pakovane psychiatricky hospitalizovaná s diagnózou schizofrénia s tým, že dva mesiace neužíva lieky a v domácom prostredí sa správala agresívne, trpela nespavosťou, utekala z bytu, slovne sa vyhrážala rodičom, že im ublíži, na ulici rozbila auto, pričom do nemocnice bola privezená v sprievode rýchlej zdravotníckej pomoci a polície, s predpokladanou dĺžkou hospitalizácie cca týždeň. Umiestnená vo svojej výpovedi uviedla, že mala doma konflikt a problémy so spánkom, pričom z bytu neutekala, iba sa šla prejsť, avšak potvrdila, že vonku poškodila auto tak, že mu odtrhla stierače, keďže bola v čudnom stave. Článok 17 ods. 6 Ústavy SR určuje, že prípady, kedy možno prevziať osobu do ústavnej starostlivosti, alebo ju v nej držať bez jej súhlasu ustanovuje zákon. Aby nedochádzalo k zneužitiu ústavnej starostlivosti tým, že by niekto bol v rozpore so zákonom bez jeho súhlasu prijímaný do takéhoto ústavu, v ňom zadržiavaný a ponechávaný, upravuje Občiansky súdny poriadok v ustanoveniach § 191a až § 191g (osobitné konanie o vyslovenie prípustnosti prevzatia, alebo držania v ústave zdravotníckej starostlivosti súdom, tzv. detenčné konanie). Konanie o vyslovenie prípustnosti prevzatia, alebo držania v ústave zdravotnej starostlivosti začne súd z úradnej povinnosti a toto konanie sa riadi vyšetrovacou zásadou. Súd vykoná dôkazy potrebné na posúdenie, či k prevzatiu do ústavu došlo zákonným spôsobom. Základom pre zistenie, či zdravotný stav chorého vyžaduje prevzatie do ústavu je výsluch chorého a ošetrujúceho lekára. Aj keď v konaní o vyslovenie prípustnosti prevzatia chorého do ústavu súd nenariaďuje pojednávanie, i tak je povinný vykonať dokazovanie aspoň v tom rozsahu, že vypočuje chorého a jeho ošetrujúceho lekára. Vykonané dôkazy potom súd vyhodnotí spôsobom predpokladaným v ustanovení § 132 O. s. p., pričom zistené skutkové a právne závery zákonom zodpovedajúcim spôsobom uvedie v odôvodnení rozhodnutia. Súd v konaní konfrontuje na podklade oznámenia ústavu identifikáciu osoby, okolností za akých bola osoba do ústavu prevzatá a tiež na základe lekárskej správy údaje o jej zdravotnom stave. Je nevyhnutné, aby si súd sám na základe priameho kontaktu s umiestnenou osobou vytvoril úsudok nielen o možnostiach jej výsluchu, ktorý je jednou z procesných záruk určených na ochranu jej základného práva na osobnú slobodu, ale tiež o schopnosti umiestnenej osoby chápať obsah uznesenia súdu o prípustnosti prevzatia do ústavu. Ak pominú výnimočné dôvody na prevzatie osoby do ústavnej starostlivosti, na ktorú sa nevyžaduje informovaný súhlas, poskytovateľ zdravotnej starostlivosti je povinný osobu prepustiť z ústavnej starostlivosti alebo si vyžiadať informovaný súhlas. Univerzitná nemocnica Bratislava podaním zo dňa 14. 08. 2014 súdu prvého stupňa oznámila, že dňa 12. 08. 2014 bola umiestnená C. S., H.. XX. XX. XXXX z ústavu zdravotníckej starostlivosti prepustená. Vzhľadom na skutočnosť, že dôvody, pre ktoré súd prvého stupňa napadnutým uznesením rozhodol o zákonnosti prevzatia umiestnenej do ústavu zdravotníckej starostlivosti zanikli, odvolací súd prvostupňové rozhodnutie zrušil podľa § 221 ods. 1 písm. i) O. s. p. a konanie o vyslovenie prípustnosti prevzatia do ústavu zdravotníckej starostlivosti zastavil podľa § 221 ods. 2 O. s. p. O trovách odvolacieho konania rozhodol odvolací súd podľa § 224 ods. 1 v spojení s ust. § 146 ods. 1 písm. a) O. s. p. tak, že žiaden z účastníkov nemá právo na náhradu trov odvolacieho konania, keďže ide o konanie, ktoré mohlo začať i bez návrhu. Toto rozhodnutie bolo prijaté senátom Krajského súdu v Bratislave pomerom hlasov 3:0 (§ 3 ods. 9 zákona 757/2004 Z. z. o súdoch a o zmene a doplnení niektorých zákonov). Poučenie: Proti tomuto uzneseniu odvolanie nie je prípustné.

